地名: 奉化 (慶尚道, 縣（監）)
年: 1398.0

○己巳/奉化伯
              鄭道傳、宜城君
              南誾及富城君
              沈孝生等, 謀害諸王子, 不克伏誅。 初, 上以靖安君開國之功, 諸子無與爲比, 特賜世傳東北面加別赤五百餘戶。 其後, 以諸王子及功臣, 爲各道節制使, 分管侍衛兵馬, 靖安君
              全羅道, 撫安君
              芳蕃東北面。 於是, 靖安君以加別赤讓芳蕃, 芳蕃受而不辭。 上知之, 亦不責還也。 道傳、誾等謀欲擅權, 貪立幼孼, 謂孝生孤寒易制, 譽其女有婦德, 請爲世子芳碩嬪。 與世子母兄芳蕃、姊夫興安君
              李濟等同謀, 多樹黨與, 將欲去諸王子。 暗嗾宦者金師幸密啓, 請依中朝諸皇子封王之例, 分遣諸王子於各道, 上不答。 其後, 上諷諭靖安君曰: "外間之議, 汝輩不可不知, 宜諭諸兄戒愼之。" 道傳等又嗾散騎卞仲良, 上疏請罷諸王子兵權至再三, 上不允。 卜者安植曰: "世子異母兄, 有天命者非一。" 道傳聞之曰: "卽當除之, 何患乎?" 義安君
              和知其謀, 密告靖安君。 至是, 宦者曹恂傳旨曰: "予病深, 不欲接人, 惟世子外毋得入見。" 師幸、恂皆其黨也。 道傳、誾、孝生、判中樞李懃、前參贊李茂、興城君
              張至和、星山君
              李稷等, 托以省問上疾, 日夜聚松峴
              誾妾家, 相與密謀。 令芳碩、濟及親軍衛都鎭撫朴葳、左副承旨盧石柱、右副承旨卞仲良, 在內稱上病篤急, 召諸王子入, 則以內奴及甲士攻之, 道傳、誾等外應, 約以己巳擧事。 先是, 靖安君密謂知安山郡事李叔蕃曰: "姦黨在平時, 固無疑矣, 伺上違豫, 必生變。 予若召汝, 則宜速來。" 至是, 閔無咎以靖安君命, 召之而至。 時上病劇, 靖安君及益安君
              芳毅、懷安君
              芳幹、淸原君
              沈悰、上黨君
              李伯卿、義安君
              和及李濟等, 皆會宿勤政門外西廊。 至是日晡時, 閔無疾詣靖安君邸, 入與夫人偶語良久, 夫人急召奴小斤曰: "汝速詣闕, 請公來。" 小斤曰: "諸君皆會一廳, 奴將何辭以告?" 夫人曰: "汝以我胸腹卒痛奔告, 則公當速來矣。" 小斤牽馬詣西廊, 具告之, 義安君贈以淸心蘇合等藥曰: "宜速往治之。" 靖安君卽還邸。 俄而無疾復來, 與君及夫人鼎立, 密語良久。 夫人執君之衣, 請勿詣闕, 君曰: "豈可畏死不詣? 且諸兄皆在禁中, 不可不使知之。 若有變, 則我當出來擧兵, 以觀國人之心也。" 乃拂衣而出。 夫人追及戶外曰: "愼之愼之。" 日已昏矣。 時命罷諸王子所領侍衛牌, 已十餘日矣, 唯芳蕃摠兵如舊。 靖安君初罷兵, 盡燒營中軍器。 至是, 夫人潛備兵仗爲應變計。 李茂素有中立之計, 密以誾等謀, 嘗告靖安。 至是, 隨無疾來謁, 少頃先去。 茂, 無疾之近姻也。 竹城君
              朴苞亦往來其間, 暗伺彼之動靜。 於是, 靖安君命無咎, 使叔蕃備兵甲宿于本邸門前辛克禮家待變, 乃詣闕入西廊直宿。 諸君皆不留馬, 獨靖安君使小斤秣馬西廊後。 芳蕃將入內, 靖安君呼之, 芳蕃搔首逡巡, 不應而入。 至初夜, 有人自內出曰: "上疾劇欲避病, 諸王子速入內。 從者竝勿許入。" 和、琮
                  〔淙〕
                
              、濟先出立庭, 靖安君與益安、懷安、上黨諸君暫立戶內密語。 舊制, 宮中諸門, 夜必張燈, 至是, 見宮門無燈, 益疑之。 和及濟、琮
                  〔悰〕
                
              先入內, 靖安君稱腹痛, 出西廊門外入廁, 坐思良久。 益安、懷安等走出, 呼靖安君者再, 君曰: "諸兄是何高聲呼耶?" 乃立, 以兩袖拍之曰: "勢不得已也。" 卽馳馬出宮城西門, 益安、懷安、上黨皆步走。 唯上黨能及靖安君馬, 益安、懷安或仆躓。 靖安君使馬天牧, 召芳蕃曰: "請出來從我。 厥終, 彼亦不全汝矣。" 芳蕃臥內廊房, 見天牧起坐, 聞訖還臥。 芳蕃傔從, 皆無賴之徒, 唯事射御, 且妄欲謀移儲位久矣。 一日, 謂芳蕃曰: "吾等已緣中宮, 使公得代芳碩位, 敎命將至矣。 請毋出以待。" 芳蕃信而不出外, 人哂之。 靖安知其不相容故召之, 不從。 靖安君到本邸洞口軍營前路駐馬, 呼叔蕃, 叔蕃率壯士二人, 甲而出, 益安、上黨、懷安父子, 亦得騎馬。 有李居易、趙英茂、辛克禮、徐益、文彬、沈龜齡等, 皆歸心靖安者也。 至是, 與無咎、無疾皆會, 騎兵纔十, 步卒纔九人。 乃出夫人所備鐵槍, 中折分與軍士, 諸君從者及各人奴僕十餘, 皆執杖, 獨小斤把劍。 君馳至纛所北路, 呼叔蕃曰: "今日之事, 若之何?" 叔蕃對曰: "事已至此, 不須懼也。 請出軍號。"
                【方言言的。】
               君命以山城二字。 行及三軍府門前, 以待天命。 芳碩等聞變, 欲率兵出戰, 令軍士禮賓少卿奉元良, 登宮南門, 覘軍衆寡, 自光化門至南山, 鐵騎彌滿。 芳碩等懼不敢出, 時人以爲神助。 君又呼叔蕃曰: "如何則可?" 叔蕃對曰: "到姦黨會所, 以兵圍而火之, 出者輒殺可矣。" 夜二鼓, 將過松峴, 叔蕃奔馬告曰: "此小洞, 卽誾妾家也。" 靖安君駐馬, 先使步卒小斤等十餘人, 圍其家, 有鞍馬數匹, 在其門外, 奴僕皆睡, 道傳、誾等, 張燈會坐言笑。 小斤等窺戶未入, 忽有三矢, 相繼落屋瓦, 有聲。 小斤等還出洞口, 問矢之所從來, 叔蕃曰: "我矢也。" 令小斤等還入圍之, 火其隣家三處, 道傳等皆逃匿, 孝生、懃、至和等皆見殺。 道傳逃入其隣前判事閔富家, 富告曰: "有皤腹者入吾家。" 君知其爲道傳, 乃令小斤等四人捕之。 道傳伏閨中, 小斤等叱之出外, 道傳持尺劍, 不能行步, 匍匐而出。 小斤等叱令棄劍, 道傳投劍出門曰: "請勿殺? 願一言而死。" 小斤等曳出至靖安君馬前。 道傳曰: "昔者公旣活我, 願今亦活之。" 昔者, 指壬申歲也。 君曰: "汝爲朝鮮
              奉化伯, 顧不足耶? 何爲惡至是也!" 令斬之。 初夫人欲自至君所立處, 同其禍敗, 徒步而出, 君麾下士崔廣大等, 力諫止之間, 奴金夫介, 以道傳笠劍來, 夫人乃還。 道傳有子四人。 游、泳聞變赴急, 爲游兵所殺, 湛自刎於家。 初, 湛告於父曰: "今日之事, 不可不告於靖安君也。" 道傳曰: "我旣背高麗, 今又背此附彼, 人雖不言, 獨無愧於心乎?" 李茂出門, 中流矢, 乃曰: "我李茂也。" 步卒將殺之, 靖安君曰: "勿殺。" 乃與之馬。 誾率伴人河景、崔沄等逃竄, 稷乘屋詐爲奴僕, 作滅火狀, 仍得逃免。 闕內人望見松峴火焰漲天, 奔告于上, 宮中衛士鼓角而噪。 李天祐自其家, 率伴二人, 將赴闕, 馬天牧望之, 追及於安國坊洞口曰: "非天祐令公乎?" 天祐不答。 天牧曰: "令公不答而去, 則矢可畏也。" 天祐曰: "汝非馬司直乎? 何呼我耶?" 天牧答曰: "靖安君與諸王子, 會于此矣。" 天祐趨詣靖安君, 且曰: "今擧此事, 何不早使我知之?" 靖安君遣朴苞、閔無疾, 召左政丞趙浚, 浚猶豫, 使卜者筮其去就而不卽赴, 又使叔蕃促之。 靖安君迎至中路, 浚已與右政丞金士衡來, 帶甲伴人多從之。 到嘉會坊洞口橋, 步卒以兵把截曰: "唯兩政丞入。" 浚、士衡等下馬, 趨而過橋, 靖安君曰: "卿等何不憂李氏社稷?" 浚、士衡等, 驚懼跪于馬前。 君曰: "道傳、誾等, 貪立幼孼, 欲剪除我同母兄弟。 我是以爲弱者先手也。" 浚等叩頭曰: "彼之所爲, 吾輩未嘗知也。" 君曰: "如此大事, 宜告國家, 今日之事勢, 迫不暇告耳。 公等宜速合坐。" 石柱、仲良在闕內使人呼都承旨李文和、右承旨金陸于家。 文和奔詣問曰: "上體若何?" 石柱曰: "上疾篤, 今夜子時, 欲避病于西小涼亭。" 於是, 諸承旨俱詣勤政門。 都鎭撫朴葳, 立於勤政門, 高聲呼曰: "軍士來否?" 文和問曰: "此時避御乎? 何吹角耶?" 葳曰: "何謂避御? 奉化伯、宜城君會處, 有數多軍馬, 圍而火之, 故吹角耳。" 先是, 靖安君謂叔蕃曰: "勢力則不可敵矣。 斬道傳、誾等, 然後我四五兄弟, 駐馬于三軍府門前, 以觀國人之心。 人心不從則已, 翕然從之, 則我輩得生。" 至是, 靖安君還到三軍府門前駐馬, 夜已四鼓, 素所注意者, 相繼來集矣。 贊成柳曼殊率子原之, 謁馬前, 靖安君曰: "何故來耶?" 曼殊曰: "聞上將移御臣家, 今不移御。 且聞有變, 故急來, 欲侍衛耳。" 曰: "甲而來乎?" 曼殊曰: "否。" 卽與之甲, 令立馬後。 天祐告曰: "曼殊乃道傳、誾之黨, 不可不殺。" 靖安君曰: "不可。" 懷安及天祐等强之曰: "如此倉卒之際, 衆議不可沮也。" 靖安君顧謂叔蕃曰: "勢難得已", 命數其罪。 曼殊卽下馬, 執靖安君馬轡曰: "我當白之矣白之矣。" 靖安君令從者解之, 曼殊猶堅執不解, 小斤以小刀刺頷下, 曼殊仰倒, 乃斬之。 靖安君謂原之曰: "汝無罪, 可歸家矣。" 懷安追斬于禮賓門前。 浚、士衡等, 入坐都評議司。 靖安君意謂: "芳碩等若率衛士, 出宮門交戰, 則我軍少, 勢將却矣。 若稍却, 則合坐諸相, 當在彼軍之後, 而或從彼矣。" 使人言於都堂曰: "我兄弟在路上, 而諸相入坐都堂, 不可。 宜卽移坐于雲從街上。" 遂令禮曹, 促會百官。 親軍衛都鎭撫趙溫, 亦直宿闕內, 靖安君使人召溫及朴葳。 溫聞命, 卽以麾下甲士牌頭等, 出謁馬前, 葳不應良久, 不得已佩劍而出, 靖安君溫言以待。 葳見軍勢弱, 乃告曰: "凡諸處分, 乞待天明。" 其志以謂天明, 則兵弱之形著, 而衆心不附矣。 靖安君使赴都堂, 懷安請于君, 使人斬之。 靖安君命溫, 盡出宿衛甲士, 溫卽遣牌頭等入闕, 盡以宿衛甲士出。 於是, 勤政殿以南甲士盡出, 脫甲棄兵, 命各自歸家。 初李茂見兵勢弱, 詐稱恍惚, 使人扶持, 白於靖安君曰: "中箭處痛甚, 請就都堂兒房休息。" 君曰: "可。" 小頃, 茂聞朴葳見誅, 卽還出。 翌日雞鳴, 上召石柱入內, 黎明, 又召文和, 文和詣西涼亭。 世子與芳蕃、濟、和、良祐、淙、樞相張思吉ㆍ張湛ㆍ鄭臣義等, 皆已入內。 自諸君樞相大小內官下至內奴, 皆被甲帶劍, 唯曹恂及金陸、石柱、仲良不甲。 石柱傳旨文和曰: "製敎書。" 文和請辭。 石柱曰: "倣韓山君所製誅三元帥敎書之意, 製之可也。" 文和曰: "君知之乎?" 石柱曰: "破賊之功, 一時之或有, 無君之心, 萬世之不宥, 是其詞也。" 文和曰: "今之罪魁, 誰歟?" 石柱曰: "罪魁則更稟于上, 可先起草。" 督之急。 文和執筆曰: "君亦解屬文, 以親稟之意製之, 我當書之。" 石柱製曰: "某某等潛圖不軌, 欲害開國元勳某某等, 以漏洩被捉, 皆令就戮, 其刼從黨與, 皆宥不問。" 草成, 石柱齎草入啓, 上曰: "姑待兩政丞來, 擬議頒之。" 已而, 都堂率百官聞于上曰: "道傳、誾、孝生等結黨陰謀, 欲害我親勳, 以亂我國家。 臣等事迫, 不及以聞, 已得誅除, 願上勿驚。" 李濟方在側, 復于上曰: "諸王子起兵, 共誅誾等, 禍將及。 臣請以衛士出攻。" 上曰: "勿憂。 禍豈及汝?" 和亦止之曰: "自中事也, 不必相戰。" 濟拔劍睥睨者數矣, 和安然不動。 時永安君爲上禱病, 致齋于昭格殿, 聞變潛率一奴, 縋城而出, 步至豐壤, 隱於金仁貴家。 靖安君使人尋之, 迎到宮城南門外, 日將昃矣。 時人皆欲請於上, 以靖安君爲世子, 靖安君固讓, 請以永安君爲世子。 永安君曰: "當初建開國, 至於今日之事, 皆是靖安之功, 我不可爲世子。" 靖安君讓益固曰: "欲定國本, 當在嫡長。" 永安君曰: "然則我當有以處之。" 於是, 靖安君令都堂, 率百官上疏曰: "立嫡以長, 萬世之經。 殿下捨長立幼, 道傳等挾世子, 欲害諸王子, 禍在不測, 幸賴天地宗社之靈, 亂臣伏誅。 願殿下立嫡長永安君爲世子。" 疏上, 文和讀訖, 世子亦在側。 上良久曰: "皆吾子也, 何不可之有!" 顧謂芳碩曰: "於汝便矣。" 上卽允下。 在內諸相問何事, 文和答曰: "易世子也。" 石柱封敎草, 使文和署名, 文和不受, 次請和, 亦不受, 次請坐中諸相, 皆不受。 文和曰: "君之所製書, 何不自署乎?" 石柱曰: "諾。" 乃署名袖之。 旣而, 石柱入內承命出曰: "敎書改寫速下。" 文和曰: "何以改之?" 石柱曰: "開國功臣道傳、南誾等, 潛圖不軌, 謀害王子宗室, 今已漏洩, 功不掩罪, 已皆就戮, 其刼從黨與罔治。" 使仲良書以進。 上令侍女扶起押訖, 還臥病劇, 欲吐未吐曰: "如有物在咽(侯)
                〔喉〕
              間不下。" 靖安君令軍器直長金謙, 開武庫出甲槍, 授火㷁軍百餘人, 軍勢稍振。 甲士申龍鳳入闕, 傳靖安君言曰: "興安君、撫安君, 各歸私第。 義安君以下, 何不出來?" 諸君相目不言。 更督之, 和以下皆出。 悰由宮城水門逃出, 獨鄭臣義遲留, 促之乃出。 都堂請出芳碩, 上曰: "旣已判付, 出去何害!" 芳碩泣辭, 賢嬪牽衣而哭, 芳碩拂衣而出。 初議置遠方, 出宮城西門。 李居易、李伯卿、趙璞等, 議于都堂, 使人殺于道。 都堂又請出芳蕃, 上謂芳蕃曰: "世子則已矣, 汝不過置遠方耳。" 芳蕃將出宮城南門, 靖安君下馬入門內, 携手語曰: "誾等旣剪除我輩, 則汝亦終不免, 故我招之。 汝何不從耶? 今雖出外, 未幾必還矣。 好去好去。" 將置通津, 過楊花渡, 宿渡丞館。 芳幹與李伯卿等, 又議於都堂, 使人殺之。 靖安君聞芳碩、芳蕃之死, 密謂叔蕃曰: "柳曼殊, 予尙欲保全, 況骨肉乎? 居易父子, 不告於我, 議於都堂, 戕害我同氣。 今人心未定, 故我隱忍不敢示怒也。 汝毋出此言。" 軍士執仲良、石柱及南贄等以出。 仲良仰視靖安君曰: "我注意於公, 今已數年矣。" 君曰: "彼口亦肉也。" 贄, 誾之弟, 時爲右廂節制使。 竝囚于巡軍, 而追斬于路。 李濟出, 靖安君謂濟曰: "可歸本家。"

○道傳字宗之, 號三峯, 安東
              奉化人, 刑部尙書云敬之子。 前朝恭愍庚子, 中成均試, 壬寅, 中同進士, 累遷至通禮門祗(侯)
                〔候〕
              。 丙午, 連喪父母, 廬墓終制。 辛亥, 召拜太常博士。 恭愍親享宗廟, 道傳按圖製樂器。 遷禮儀正郞、藝文應敎, 進成均司藝。 甲寅, 恭愍薨, 乙卯, 殘元使者至境上, 道傳曰: "先王決策事明, 今迎元使不可。 且元使欲加我罪名而赦之, 其可迎乎?" 時宰不聽, 道傳强言之, 見怒貶會津。 甲子, 賀聖節使鄭夢周, 擧爲書狀官赴京, 還拜成均司成。 丁卯, 乞郡爲南陽府使。 戊辰, 上當國, 召拜大司成, 屢獻計, 陞密直提學、知貢擧。 爲十學都提調, 敎詳明太一諸算法, 移藝文提學, 作《胗脈圖訣
                  〔診脈圖訣〕
                》。 己巳, 與趙浚等, 請革私田。 恭讓立, 陞三司右使, 以中興功臣封忠義君。 庚午, 陞政堂文學。 尹彛、李初誣罔之獄作, 道傳力主其議, 鄭夢周言於上, 寢之。 道傳以計稟使如京。 辛未, 上言刑賞得失, 恭讓不能容, 貶羅州。 壬申, 召還, 與南誾等定計推戴。 上卽位, 策勳爲一等, 加門下侍郞贊成事、兼判尙瑞。 又以計稟使如京, 陞判三司事、兼判三軍府事。 爲三道都統使, 作《陣圖》、《蒐狩圖》、《經國典》、《經濟文鑑》。 又作樂歌, 有《夢金尺》、《受寶籙》、《文德》、《納氏》、《靖東方》等曲。 與鄭摠等, 修撰《高麗國史》。 封奉化伯, 階特進崇祿。 丙子, 同知貢擧, 始用初場講經之法。 丁丑, 宣撫東北面, 定州郡名, 築孔州城。 戊寅春, 還, 上迎勞以厚。 道傳天資聰敏, 自幼好學, 博覽群書, 議論該洽, 常以訓後生闢異端爲己任。 嘗窮居偃仰, 自謂有文武才。 從上至東北面, 道傳見號令明肅、卒伍整齊, 進而密言曰: "美哉此軍, 何事不可濟?" 上曰: "何謂也?" 道傳對曰: "謂擊倭寇于東南方耳。" 營前有老松一株, 道傳請留詩松上, 白而書之曰: "蒼茫歲月一株松, 生長靑山幾萬重。 好在他年相見否? 人間俯仰便陳蹤。" 及開國之際, 往往醉中微誦曰: "不是漢
              高用子房, 子房乃用漢
              高。" 凡可以贊襄者, 靡不謀之, 卒成大業, 誠爲上功。 然以量狹, 多忌且怯, 必欲害其勝己, 報其宿憾, 每勸上殺人立威, 上皆不聽。 所撰《高麗史》, 恭愍以後筆削, 多不以實, 識者非之。 初道傳師事韓山
              李穡, 與烏川
              鄭夢周、星山
              李崇仁爲友, 情好實深。 後欲納交趙浚, 讒毁三人, 以成仇怨。 又以外祖禹延妻父金戩, 嘗爲僧, 潛奸奴樹伊妻, 生一女, 是爲道傳外祖母。 禹玄寶子孫以戩姻族, 熟聞其說。 道傳當初除拜, 告身淹滯, 謂爲玄寶子孫, 揚說使然, 積其憤怨。 及其得志, 必欲陷玄寶一門, 釀成其罪, 陰嗾居正等, 殺其三子及崇仁等伍人。 乃與南誾等, 欲挾幼孼, 恣行己志, 謀害宗親, 身與三子, 俱及於死。 誾, 晋州
              宜寧人, 檢校侍中乙蕃之子。 恭愍甲寅, 中成均試, 僞朝庚申, 拜社稷壇直。 乙丑, 倭寇作耗三陟郡, 城小且危, 難其守, 誾自薦以行。 旣到郡, 寇猝至, 誾開城門, 率十餘騎突出擊之, 寇敗走。 事聞, 以司僕正召還。 戊辰, 從上至威化島, 與趙仁沃等, 獻回軍之議, 且密謀推戴, 以上嚴謹, 不敢發言。 旣還, 密言於殿下, 殿下戒以勿言。 己巳, 拜鷹揚軍上護軍、兼軍簿判書, 庚午, 陞密直副使。 壬申, 恭讓信讒疑忌, 事且不測, 殿下乃召誾, 令與素歸心者, 密議推戴。 及上卽位, 拜判中樞院事, 賜奮義佐命開國功臣之號。 累遷至參贊門下府事、兼判尙瑞寺事、右軍節制使。 丁丑, 封宜城君。 誾性豪邁無檢束, 自幼好奇計, 開國之際, 功在上列。 然以不學識闇, 贊成康氏奪嫡之計, 遂與道傳等, 圖擅國柄, 欲去宗親, 卒及於禍, 年四十五。 子四, 景壽、景祐、景福、景祉。 孝生, 順天
              富有人, 知錦州
              仁立之子。 僞朝庚申, 中成均試。 癸亥, 登乙科第二人, 由堂後積官至掌令。 以世居全州, 素歸心於上, 得與開國功臣之列。 自中丞出按慶尙, 陞中樞院副使。 又爲慶尙道都觀察使, 制造兵器, 人稱精巧。 官至藝文館大提學、富城君。 年五十。 子道源。 葳, 密陽人。 初仕恭愍, 以至僞朝, 歷仕中外, 見稱才能。 金海、晋州、雞林、永興, 皆其所歷。 屢擊倭寇, 國家知有將略, 累遷至密直副使。 出鎭合浦, 領舟師攻破對馬島。 及上卽位, 朴仲質等在逮辭及, 臺諫連章請置極刑, 上營救俾全。 陞參贊門下府事, 命典禁軍。 至是, 諸王子召之, 率甲士出闕門遲回, 以至於死。 子耆。 曼殊, 文化人, 右副代言總子。 恭愍朝, 爲寶馬陪行首, 癸卯, 拜將軍, 累遷至密直副使。 丁巳, 從上豐海道, 擊倭寇, 戊辰, 從上至威化島, 與議回軍, 拜知門下, 稱爲回軍功臣。 庚午, 拜門下評理, 辛未, 兼鷹揚軍上護軍。 及上卽位, 稱爲原從功臣, 拜商議門下府事。 及是, 率其子源之至, 罔知進退, 皆及於死。 子三人, 長卽源之, 次隱之、衍之。